‘Ons wil net groet’, sê familie van vermiste kleuterGelukkiger tye. Klein Lee Mentoor (5) voor sy verdwyning. Die familie van die vermiste Liyaqat “Lee” Mentoor sê hulle besef hy is dood – veral nadat Onke Mashinini Vrydag in die hooggeregshof in Johannesburg skuldig bevind is aan moord met voorbedagte rade op die seuntjie. “Ons is tevrede. As ŉ familie voel ons dat die regstelsel ons nie in die steek gelaat het nie. “Ons weet hy is weg. Ons het vrede gemaak daarmee. Al wat ons nou wil hê is om ŉ regte begrafnis vir hom te hou. Ons wil net totsiens sê,” het Estelle Delport, Lee se tannie, Saterdag gesê. Maroela Media het vroeër berig die vyfjarige Lee is op 16 Maart verlede jaar die laaste keer lewend gesien. Hy is glo deur ŉ paartjie in ŉ silwer motor opgelaai toe hy deur Mashinini by sy ouma se huis in Roodekrans aan die Gautengse Wes-Rand afgelaai is. Sy ma, Kaylah, het hom as vermis aangemeld. Mashinini, Kaylah se destydse vriend, is Vrydag skuldig bevind aan sy moord, al is die seuntjie se liggaam nooit gevind nie. Delport het gesê Mashinini het tydens die verhoor nooit enige aanduiding gegee dat Lee nog lewe nie. “Ons het by tye gevoel miskien is daar hoop en Onke [Mashinini] gaan ŉ onthulling maak oor wat regtig gebeur het en dat Lee nog lewe en êrens is. Maar daar was níks. “Ons wil net afsluiting hê. Dit is so wreed. Ons het besef hoe wreed en harteloos hy [Mashinini] is deur alles net toe te hou. Iemand weet wat aangaan,” het sy gesê oor die familie se onophoudelike soektog om die seuntjie se oorskot te probeer opspoor. “Ons weet nie waar Lee is nie. Dit breek ons.” Mashinini word later vandeesmaand gevonnis. “Ons wil hê hy moet lewenslank tronk toe gaan. En nooit parool kry nie. Die sleutel moet weggegooi word,” het Delport gesê. Die Mentoor-familie het AfriForum se private vervolgingseenheid ná sy verdwyning genader omdat hulle gevoel het dat die polisie se ondersoek oor Lee se verdwyning aanvanklik nie deeglik gedoen is nie. Lee Mentoor (5). Delport sê die organisasie se betrokkenheid het waarskynlik bygedra dat die verhoor so spoedig afgehandel is. Lee het sowat 18 maande gelede verdwyn. “Ons is baie dankbaar vir die hulp.” Delport het gesê die familie het ŉ stigting ná Lee se dood op die been gebring. Hulle wil op dié manier help dat geregtigheid geskied vir ander kinders soos Lee. “Dit is nie die einde van die stryd nie. Dis net die begin. Daar is so baie kinders daar buite [wat vermoor word] en ek wil dieselfde geregtigheid vir hulle ook hê. Ek gaan baklei vir hulle. Ons moet self die verandering teweeg bring wat ons wil sien,” het Delport gesê. Sy het gesê hulle gaan ná vonnisoplegging daarop konsentreer om die owerhede te oortuig om aktief na Lee se oorskot te soek.